《天冠山》
元代·范梈

江东有天冠，山翠郁嵯峨。浮岚衍县郭，鸟啼若笙歌。

古来有真人，学仙云岩阿。丹成脱之去，晞发临咸池。

年深化为石，石色切星河。至今刚风吹，梁柱不偏颇。

羽人室其下，厌见顶婆娑。朝阳夏影缩，秋月夜阴多。

吾欲敕五丁，掇之超沧波。东挂扶桑枝，此心谅匪他。

宏彼日月光，不可将如何？天寒岁又晏，云露滴烟萝。

作者简介：范梈（pēng）（1272—1330）元代官员、诗人，与虞集、杨载、揭傒斯齐被誉为“元诗四大家”。字亨父，一字德机，人称文白先生，清江（今江西樟树）人。历官翰清江林院编修、海南海北道廉访司照磨、福建闽海道知事等职，有政绩，后以疾归。其诗好为古体，风格清健淳朴，用力精深，有《范德机诗集》。